નામ જાહેર ન કરવાની શરતે સરકારી અધિકારીએ કહ્યું કે, ‘કેન્દ્ર સરકાર દ્વારા જો પ્રોડક્શન ટેક્સ અથવા એક્સાઇઝ ડ્યુટી ઓછી કરવામાં આવે તો તેની સીધી અસર સરકારની તિજોરી પર પડશે. ઘણા રાજ્યો પણ એવા છે કે તેમનામાં ભાવ ઘટાડવાની ક્ષમતા જ નથી કેમ કે તેમના બજેટની મોટાભાગની રકમ અહીંથી આવે છે.’ એક અંદાજ મુજબ જો પ્રતિ લિટર ટેક્સમાં 1 રુપિયો પણ ઓછો કરવામાં આવે તો આવકમાં વાર્ષિક રુ.30000 કરોડનું નુકસાન જઈ શકે છે. એટલું જ નહીં બિહાર, કેરળ અને પંજાબ જેવા રાજ્યો પણ સેલ્સ ટેક્સ ઘટાડવાની સ્થિતિમાં નથી. પરંતુ સરકાર એ આશા સેવી રહી છે કે આગામી સમયમાં આંતરરાષ્ટ્રીય બજારમાં ક્રુડના ભાવ ઘટશે અને તેના કારણે લોકો પર પડતો બોજો ઓછો થશે.